Kuverte s pozivima na vojnu vježbu ili postrojavanje, tako znani srednjoj i starijoj muškoj populaciji, do kraja ove godine ponovno će se pojaviti, i dolaziti na odabrane adrese. Za početak, na području Osijeka i Dubrovnika, koji su odabrani za "probu", a cilj je obnova sustava vojne pričuve u Hrvatskoj.

Oznaka tajnosti

Pozivi će biti podijeljeni na po 600 do 700 adresa na oba ova područja koja su uz državnu granicu. – Radimo probu ustroja i zanima me koliki će biti odziv – unaprijed planira ministar obrane Ante Kotromanović. Namjerava postrojiti dvije pješačke pričuvne pukovnije, prvi put bez uniformi i oružja premda će za njih izdvojiti u skladištima uniforme, opremu i oružje.

– Godinama su se u sustavu samo gomilali problemi, a stalo mi je ostaviti sektor obrane u korektnom stanju – kaže. RH je, naime potpuno zanemarila potrebu vojne pričuve. Pogotovu nakon što je tadašnja vlada nakon 1. siječnja 2008. ukinula obvezno služenje vojnog roka, u skladu s planovima stvaranja profesionalne vojske pogodne za NATO-ove operacije. Danas, Hrvatska ima oko 16.000 profesionalnih vojnika, uskoro i tisuću manje. Pokazalo se da to nije dovoljan jamac nacionalne sigurnosti, pa se vraća – pričuva. A koliko je ona potencijalno važna, podsjetimo se – u jesen 1991. godine, mobilizacijom 285.000 vojnika i stvaranjem 77 brigada, uspostavljen je strateški preokret i zaustavljena agresija. To se moglo jer su naši ljudi prošli pričuvnu obuku u bivšoj državi. Novi ustroj još nosi oznaku tajnosti jer se čeka potvrda predsjednika RH Ive Josipovića. Predsjednik za Večernji list navodi kako je inicirao da se pričuva ugradi u propise.

>>Kotromanović: Vojska vojnicima, a straža – zaštitarima

– U vrijeme HDZ-ove vlasti taj se sustav potpuno raspao i to se moralo popraviti. Moramo imati popis ljudi koji se, u slučaju da zatreba, mogu mobilizirati – kaže, napominjući da to "ne znači da će se ljude s popisa pričuve stalno mobilizirati, ali da u slučaju potrebe mora postojati određeni broj ljudi koji znaju držati pušku u ruci". Pričuvni sastav dijeli se na ugovorne i mobilizacijske pričuvnike. U ugovornu pričuvu ulaze specijalisti, koji će potpisivati ugovore, a popunjavat će se mjesta za nedostajuće vojnostručne specijalnosti koje nisu isplative za djelatni sastav.

Opasnosti i katastrofe

Angažirat će se, primjerice, medicinski kadar, kemijski i zrakoplovni inženjeri i tehničari i sl. Brojka još nije definirana, no vrti se oko 1000. Oni će raditi na svojim radnim mjestima, no angažirat će se u vojsci po potrebi.

Odabir će se provesti javnim natječajem, a podrazumijeva se i novčana naknada. U razvrstanu pričuvu, pak, pozivat će se vojni obveznici prema vojnoj specijalnosti koju su stekli tijekom služenja vojnog roka ili dragovoljnog služenja.

Kotromanović predlaže osnivanje 6 ili 7 pješačkih pukovnija te topničko-raketne, protuzrakoplovne, inženjerske, logističke, kao i bojne veze. Dogodine, već bi nekoliko tisuća "rezervista" bilo postrojeno, a ukupno bi, na kraju RH, raspolagala sa 20.000 pričuvnika. Zapovjedni vrh dolazi iz djelatnog sastava, a pričuvni će prolaziti obuku nekoliko mjeseci.

S oružjem neće biti problema, HV ima viška. Osposobljavanje pričuvnih postrojba organizirat će se u sastavu OS-a, a razvrstana bi pričuva djelovala zajedno s ostalim jedinicama. Nerazvrstanu će, kao i sada, činiti vojni obveznici koji su uvedeni u vojnu evidenciju bez odsluženog vojnog roka. Vraćanjem pričuve RH će ono što je, godinama rastakanja OS-a, izgubila, sposobnost reagiranja na razne opasnosti i katastrofe. Posljednja zbivanja u Europi i svijetu pokazuju da države trebaju jačati obrambene sposobnosti, a RH je ulaskom u EU postala izložena i izbjegličkoj krizi. Biti će sve više poslova sigurnosti u kojima će pričuva biti, prema potrebi, i zamjena za profesionalne vojnike.